Ғаилә конкурстары быға тиклем дә төрлө формала үткәрелә килде. Бөгөнгө конкурс башҡорт ғаиләләренең туған телде, рухи традицияларҙы, йолаларҙы һаҡлау һәм үҫтереү буйынса йәмәғәт эшмәкәрлеген әүҙемләштереү маҡсатында үткәрелде. Ауыл хакимиәтенең бөтмәҫ-төкәнмәҫ эштәре араһында ғаиләләр менән эшләү иң тәүгеләренең береһе булып тора. Ошо мөһим эшкә ҡайҙа нисек ҡарайҙар икәнен конкурс “көҙгөһө” аша ап-асыҡ күрҙек. Бар уңайлыҡтар булдырып, конкурс сығыштарын үҙ биләмәһендә ҡабул итеүсе Мөрсәлим, Әлкә, Арҡауыл, Лағыр ауыл хакимиәттәре башлыҡтары Альберт Садиҡов, Руслан Низамов, Луиза Хәйретдинова, Зәбир Ситдиҡовтар, улар менән бергә ғаиләләр ярышын матур сәхнә тамашаларына әйләндереүҙе ойошторған Тирмән, Ишембай, Янғантау, Мәсетле ауыл хакимиәттәре башлыҡтары Минтаһир Исрафилов, Ралим Ғәҙелшин, Алис Нәбиев, Адик Асҡаровтар ҡуйылған мәсьәләнең әһәмиәтен дөрөҫ аңлап, үҙҙәренең вазифауи бурыстарын тулыһынса үтәнеләр. Шул уҡ ваҡытта ҙур потенциаллы Салауат ауыл биләмәһенең Ғаилә йылының тәүге башланғыс сараһында ҡатнашмауы бик йәл. Битарафлыҡмы был, һанға һуҡмаумы, әллә ябай наҙанлыҡмы? Вазифа биләүселәрҙең эштәре башҡаларҙыҡынан артығыраҡмы әллә район үҙәгендә? Ике ҙур мәктәп, ике ҙур балалар баҡсаһы, профучилище, район мәҙәниәт йорто коллективтары – ни тиклем ижади көс! Әлбиттә, ойошторорға теләк булғанда, ойоштороу һәләте булғанда! Торналыла, Нәсибашта, Малаяҙ, Первомайский ауыл биләмәләрендә лә рухлы башҡорт ғаиләләре бар, әлбиттә. Тағы ла күңелде ҡырғаны шул – конкурста башлыса биләмәләрҙең төп ауылдарынан ғына ғаиләләр булды. Иҙелбайҙа, Ташауыл, Урмантау, Ҡарағол, Сүрәкәй, Башҡорт Илсекәйе, Ахун, Көҫәпәй, Шәрәктә – күпме уларҙа ижади күңелле, өлгөлө башҡорт ғаиләләре!